6.9.2022
MT
Il-Ġurnal Uffiċjali tal-Unjoni Ewropea
C 342/171 Il-Ħamis 17 ta’ Frar 2022
F. billi l-kumplessità dejjem akbar tat-theddid hija marbuta mal-iżvilupp teknoloġiku, id-diġitalizzazzjoni tas-soċjetajiet u l-integrazzjoni tal-ekonomiji internazzjonali; billi, minħabba f'hekk, it-theddid ibridu qed jiżdied, b'taħlita ta' mezzi militari u/jew nonmilitari bħad-diżinformazzjoni, l-użu tal-migrazzjoni bħala rikatt, attakki ċibernetiċi jew pressjoni ekonomika li jmorru kontra l-interessi u l-valuri Ewropej u jikkostitwixxu theddida dejjem akbar għas-sigurtà tal-UE, l-intrapriżi tagħha, is-servizzi pubbliċi tagħha u ċ-ċittadini tagħha; G. billi, sabiex jiġu indirizzati r-riskji ta' kriżi li qed jimmultiplikaw fil-fruntieri tal-Unjoni u fl-oqsma li fihom għandha interessi, l-Istati Membri ntrabtu li jipprovdu kapaċitajiet ta' rispons rapidu f'konformità mal-objettivi primarji tal-UE, b'mod partikolari gruppi tattiċi; billi dawn ibatu minn diversi limitazzjonijiet f'termini politiċi, organizzattivi u finanzjarji; billi, minħabba f'hekk, dawn qatt ma ġew skjerati; H. billi l-iskjerament mingħajr preċedent tal-forzi Russi fl-Ukrajna u madwarha marbuta mat-talbiet imressqa mill-Kremlin tista' — jekk ma tiġix miġġielda — twassal għar-ritorn ta' sferi ta' influwenza fl-Ewropa u tnaqqas l-ambizzjonijiet tas-sħab tal-Lvant tal-UE, bħall-Ukrajna u l-Georgia, li jingħaqdu man-NATO; I. billi l-komunità internazzjonali, u b'mod speċjali l-UE, ħadet impenn fil-konfront tas-Saħel u l-Mali b'mod partikolari; billi l-ġunta tal-Mali laqgħet u diġà tagħmel użu minn għalliema militari u merċenarji Russi konnessi mal-hekk imsejjaħ Grupp Wagner biex tipparteċipa f'attivitajiet militari fil-Mali; billi din l-impriża kkommettiet atroċitajiet kull fejn intervjeniet; J. billi l-irtirar mill-Afganistan u r-ritorn tat-Talibani fil-poter qed iwasslu għal riskju terroristiku akbar għar-reġjun u anke lil hinn minnu; billi l-UE bagħtet missjoni tal-PSDK, Missjoni tal-Pulizija tal-Unjoni Ewropea fl-Afganistan (EUPOL Afghanistan) mill-2007 sal-2016, u tat EUR 17-il biljun lill-Afganistan; billi matul l-irtirar, l-Istati Membri kellhom joqogħdu fuq l-Istati Uniti, li skjeraw 6 000 suldat biex jiggarantixxu s-sigurtà tal-ajruport ta' Kabul fi żmien qasir ħafna, u b'hekk iċ-ċittadini Ewropej kif ukoll iċ-ċittadini Afgani li kienu f'periklu setgħu jiġu evakwati; billi, f'din is-sitwazzjoni, l-UE ma setgħetx tistabbilixxi pont tal-ajru jew tikkoordina l-evakwazzjonijiet tagħha stess; billi kieku l-UE kellha tmexxi operazzjoni simili għall-evakwazzjoni minn Kabul, ma tkunx tista', kif inhuma l-affarijiet bħalissa, tieħu deċiżjonijiet malajr, tibgħat truppi jew timplimenta b'suċċess evakwazzjonijiet jew pontijiet tal-ajru b'mod effettiv u proattiv; billi, għalhekk, l-UE u l-Istati Membri tagħha jeħtiġilhom jitgħallmu l-lezzjonijiet kollha tal-kriżi Afgana b'urġenza sabiex isaħħu l-kapaċità tal-UE li taġixxi b'mod awtonomu f'ċirkustanzi simili; billi l-Boxxla Strateġika għandha tippermetti li jiġi stabbilit il-livell ta' ambizzjoni tal-UE, partikolarment f'termini tal-lezzjonijiet meħuda mill-falliment fl-Afganistan;
L-għoti ta' prinċipju ta' sigurtà u difiża lill-UE permezz tal-Boxxla Strateġika, mezz għall-awtonomija strateġika 1.
Jenfasizza li l-UE qed tiffaċċja:
— theddid ġdid u li qed jevolvi, li ġej kemm minn atturi statali kif ukoll minn atturi mhux statali f'dinja multipolari, bħat-terroriżmu, iż-żieda fl-awtoritarjaniżmu, it-theddid ibridu permezz ta' mezzi ta' gwerra ibrida bħal attakki ċibernetiċi, u l-istrumentalizzazzjoni tal-migrazzjoni, id-diżinformazzjoni u l-indħil barrani, li ċajpru l-linji bejn il-gwerra u l-paċi, żieda fit-theddid għar-riżorsi naturali, is-sigurtà tal-enerġija, u t-tibdil fil-klima; — żieda fil-militarizzazzjoni madwar id-dinja, b'kompetizzjoni globali rikorrenti għall-poter b'dimensjoni militari u tensjonijiet ġeopolitiċi dejjem akbar, era ta' “paċi fittizja” kkaratterizzata minn kompetizzjoni ostili, tnaqqis fl-isforzi għad-diżarm u reġimi internazzjonali għall-kontroll tal-armi, il-proliferazzjoni tal-armi ta' qerda massiva (AQM), inklużi armi nukleari, u l-użu ta' armi kimiċi; — viċinat li għadu instabbli, kemm fil-Lvant kif ukoll fin-Nofsinhar; iqis li l-instabbiltà u l-imprevedibbiltà fil-fruntieri tal-Unjoni u fil-viċinat immedjat tagħha (l-Afrika ta' Fuq, il-Lvant Nofsani, il-Kawkasu, il-Balkani, il-Lvant tal-Mediterran, eċċ.), kif ukoll fil-viċinat estiż tagħha (is-Saħel, il-Qarn tal-Afrika, eċċ.), flimkien mal-aggressjoni tar-Russja fil-konfront tal-Ukrajna u l-Georgia, jirrappreżentaw theddida diretta u indiretta għas-sigurtà tal-kontinent; jenfasizza r-rabta indissolubbli bejn is-sigurtà interna u dik esterna; jirrikonoxxi li involviment attiv fil-viċinat huwa fl-interess tal-Unjoni Ewropea; jenfasizza l-importanza tal-istabbiltà fil-Balkani tal-Punent; jinnota bi tħassib il-militarizzazzjoni dejjem akbar tal-peniżola tal-Krimea u t-tentattivi tal-Federazzjoni Russa li tiddestabbilizza r-reġjun tal-Baħar l-Iswed;